Bejaarde veg om lewe ná ‘padwoede-voorval’Argieffoto: Crisis Medical Kyle van Reenen, woordvoerder van Crisis Medical, het gesê paramedici is Vrydagaand na ŉ ongelukstoneel op Inandaweg in Newlands, KwaZulu-Natal, ontbied. Volgens Van Reenen het twee motors teen mekaar gebots, maar daar was amper geen skade aan die motors nie. Die insittendes van een van die motors het glo ná die botsing die bejaarde bestuurder van die ander motor aangerand voor hulle van die toneel gevlug het. “Die bejaarde man is gevind waar hy in die pad lê. Hy was erg gedisoriënteer en in ŉ ernstige toestand.” Volgens Van Reenen het paramedici hom onmiddellik begin behandel voor hy na ŉ nabygeleë hospitaal vervoer is vir verdere mediese sorg. Hy het vermoedelik nek- en rugbeserings opgedoen. “Die presiese feite rakende die voorval is nie bevestig nie en is onduidelik. Dit sal deur die polisie ondersoek word,” het Van Reenen gesê.